**Fudbaleri Bajerna su novi šampioni Evrope.**

Bajern je u finalu Lige šampiona odigranom u Lisabonu, bez publike, savladao Pari Sen Žermen 1:0 i u svom 12. finalu došao do šeste titule šampiona starog kontinenta. Parižani iz prvog finala odlaze poraženi da čekaju neku novu šansu.

Jedini gol na meču delo je Kingslija Komana koji je u 59. minutu sjajno glavom primio i poslao loptu u mrežu iza leđa Kejlora Navasa. Velike zasluge za ovaj gol idu Jošui Kimihu koji kao da je poslao navođeni projektil na Komanovu glavu.

U prvom poluvremenu prvi je ozbiljno pripretio PSŽ preko Nejmara, ali je odgovor usledio preko Roberta Levandovskog. U samom finišu prvog poluvremenu videli smo po nekoliko dobrih pokušaja na obe strane, a može se reći i da je Pari Sen Žermen imao sreće kada u nadoknadi prvog poluvremena sudija povlačenje za dres nije okarakterisao čak ni kao situaciju vrednu provere a kamo li penala.

U 59. minutu usledila je kazna i Koman je doneo prednost Bajernu nakon koje su se na obe strane ukazivale dobre prilike.

Kako je meč odmicao, Parižani su zapadali u nervozu pa je viđeno i nekoliko nepotrebnih žutih kartona. Bajern je imao još nekoliko pristojnih pokušaja do kraja, PSŽ je teško dolazio u priliku da se nađe u poslednjoj trećini terena i ništa u ovom meču više nije mogao da uradi.

Vredna pomena je prilika koju je Mbape stvorio Nejamru u drugom minutu nadoknade, ali Brazilac nije uspeo da se snađe tik pred golom.

Ponovo smo u nadoknadi videli spornu situaciju, VAR se nije oglasio, a sudija je samo odmahnuo rukom iako je mirne duše mogao da pokaže na belu tačku.

Bajern je tako došao do šeste titule šampiona Evore. Sasvim zasluženo u odnosu na sve prikazano ove sezone.